Chemnitzer FC

Chemnitzer FC alebo celým menom Chemnitzer Fußballclub e.V. je futbalový klub z nemeckého mesta Chemnitz. Chemnitzer FC bol založený 15. januára 1966. V časoch Východného Nemecka klub vyhral jeden ligový titul. Trikrát sa prebojoval do finále národného pohára, no tento nikdy nevyhral. V súčasnosti hrá tretiu najvyššiu nemeckú futbalovú súťaž.

História 
Pred druhou svetovou vojnou boli v meste dva pomerne úspešné kluby a to Chemnitzer BC a Polizei SV Chemnitz. Tieto tímy vyhrali niekoľko krát aj regionálnu saskú súťaž. Chemnitzer BC bol dokonca jedným zo zakladajúcich členov Nemeckej futbalovej asociácie (DFB). V roku 1933 sa klub Chemnitzer BC vyhol bankrotu vďaka spojeniu s klubom SC Sachsen 1909 Chemnitz, čím vznikol klub Chemnitzer BC 1933. Po vojne došlo v rámci denacifikácie k rozpusteniu športových klubov a založeniu množstva nových menších klubov. V meste Chemnitz došlo k založeniu nového klubu SG Chemnitz Nord. Tento bol v roku 1948 premenovaný na BSG Fewa Chemnitz a v roku 1951 na BSG Chemie Chemnitz. V roku 1953 došlo k premenovaniu samotného mesta Chemnitz na Karl-Marx-Stadt, čo malo vplyv aj na následné premenovaniu futbalového klubu, čím v rovnakom roku vzniklo prakticky nové športové družstvo BSG Chemie Karl-Marx-Stadt. V roku 1956 došlo k transformácií klubu na väčší športový klub s menom SC Motor Karl-Marx-Stadt. Tento bol následne v roku 1963 premenovaný na SC Karl-Marx-Stad.

Vznik klubu 
V roku 1966 došlo k odčleneniu futbalového oddielu od športového klubu SC Motor Karl-Marx-Stadt a vznikol čisto futbalový klub s menom FC Karl-Marx-Stadt. Tento okrem jednej sezóny 1970/71 hral stabilne iba prvú východonemeckú ligu. Už vo svojej prvej sezóne v najvyššej súťaži pod novým názvom dokázal FC Karl-Marx-Stadt získať majstrovský titul. Tento úspech sa však už klubu nepodarilo nikdy zopakovať a v tabuľke sa pohyboval väčšinou v strede tabuľky. V roku 1990 došlo k návratu mena mesta Karl-Marx-Stadt späť k pôvodnému Chemnitz, čo nasledoval aj klub, ktorý prijal nové meno Chemnitzer FC. V poslednej sezóne východonemeckej ligy skončil Chemnitzer FC na piatom mieste, čo mu zaručilo účasť v nasledujúcom ročníku 2. Bundesligy.

Účinkovanie klubu v nemeckých súťažiach 
Po zjednotení Nemecka hral Chemnitz 2. Bundesligu päť sezón. Nasledoval zostup do tretej najvyššej súťaže v roku 1996. V rokoch 1995 až 1997 hrával za klub aj jeho najznámejší odchovanec Michael Ballack. Na konci 90tych rokov sa Chemnitzu podarilo ešte vrátiť do druhej ligy na dve sezóny, no opäť nasledoval zostup do tretej ligy. V roku 2006 dokonca zostúpil do štvrtej ligy severovýchod. Od sezóny 2011/12 hrá Chemnitzer FC stabilne tretiu ligu. V sezóne 2016/17 obsadil Chemnitzer FC ôsme miesto.

Štadión 
Od svojho založenia až do súčasnosti hráva Chemnitzer FC na štadióne Stadion an der Gellertstraße. Pôvodná kapacita štadióna bola 25 tisíc miest. Po rekonštrukcií z rokov 2014 až 2016 sa kapacita štadióna zmenšila na 15 tisíc miest. Zároveň dostal nové meno po sponzorovi „community4you ARENA“.

Rivalita a fanúšikovia 
Hlavnými rivalmi Chemnitzer FC sú kluby zo Saska. Sú to predovšetkým Dynamo Dresden, FC Erzgebirge Aue a tímy z Lipska.

Názvy klubu 
SG Nord
 1946 – SG Chemnitz Nord (Sportgemeinschaft Chemnitz Nord)
 1948 – BSG Fewa Chemnitz (Betriebssportgemeinschaft Fewa Chemnitz)
 1951 – BSG Chemie Chemnitz (Betriebssportgemeinschaft Chemie Chemnitz)
 1953 – zánik

Chemnitzer FC
 1953 – BSG Chemie Karl-Marx-Stadt (Betriebssportgemeinschaft Chemie Karl-Marx-Stadt)
 1956 – SC Motor Karl-Marx-Stadt (Sportclub Motor Karl-Marx-Stadt)
 1963 – SC Karl-Marx-Stadt (Sportclub Karl-Marx-Stadt)
 1966 – FC Karl-Marx-Stadt (Fußballclub Karl-Marx-Stadt)
 1990 – Chemnitzer FC (Chemnitzer Fußballclub)

Športové úspechy 
Východonemecká liga: 1
 1967

Regionalliga Nordost (IV): 1
 1999

Regionalliga Nord (IV): 1
 2011

Sachsenpokal: 9
 1996/97, 1997/98, 2005/06, 2007/08, 2009/10, 2011/12, 2013/14, 2014/15, 2016/17

Iné projekty

Externé odkazy 
 Oficiálne stránky

Zdroj 

Nemecké futbalové kluby
Organizácie založené v 1966